### Beslutningstema

I denne sag besluttes, om der med virkning fra 1. januar 2026 oprettes et sønderjysk dialogforum som erstatning for det sønderjyske koordinationsudvalg.

### Historik

Det Sønderjyske Koordinationsudvalg blev oprettet i kølvandet på kommunalreformen i 2006. Dets principielle sammensætning har været uforandret i alle årene siden da. Hver af de 4 sønderjyske kommuner udpeger to medlemmer, hvoraf borgmesteren er den ene, og typisk har den anden været lederen af oppositionen i hjemkommunen. Herudover er kommunaldirektørerne tilforordnet udvalget.

### Sagsfremstilling

Koordinationsudvalget har ikke egne kompetencer og kan derfor ikke selvstændigt træffe beslutninger. Oprindeligt var baggrunden for oprettelsen af koordinationsudvalget et behov for at koordinere udmøntningen af den gensidige aftale om at benytte hinandens institutioner, da de såkaldte ”kan”-institutioner overgik fra amtet til kommunerne.

De sønderjyske kommuner valgte på baggrund af en fælles forståelse - ofte omtalt som musketereden - at man ville hjemtage de amtslige institutioner i stedet for at lade dem overgå til regionen. Det betød en vis usikkerhed for grundlaget for at drive institutionerne, hvis hver enkelt kommune hjemtog brugere af de tidligere amtslige tilbud til egne kommunale tilbud. Dette behov for koordinering var især relevant i første valgperiode og spiller reelt ingen rolle længere, da det i dag varetages i KKR-regi via rammeaftalen.

Over tid har koordinationsudvalget udviklet sin opgaveportefølje. I en længere periode har interessevaretagelse på turisme- og især på erhvervsområdet fyldt en del. Med oprettelsen af Destinationen [adresse] og især efter Tønder Kommunes fulde indtræden heri behandles turismeforhold nu primært i destinationsregi og ikke i  koordinationsudvalgsregi. Ligeledes har ændringen i URS opgaveportefølje fra primært at være en projektorganisation til nu primært at være et interessevaretagelsesorgan betydet, at også interessevaretagelsesspørgsmål er reduceret væsentligt i koordinationsudvalgsregi.

Det har over den sidste periode betydet, at der udover møderne med Bund Deutscher Nordschleswiger (BDN)  og spørgsmål om museumsreform primært har været emner, som har karakter af generelle uforpligtende informationsudvekslinger, der har været drøftet på møderne.

Der afholdes typisk 4 årlige møder i koordinationsudvalget, hvor formandsposten går på skift med 1 år ad gangen. Møderne afholdes fysisk i Aabenraa.

Ovenstående har givet anledning til at drøfte i koordinationsudvalget, om der er grundlag for at fortsætte i samme spor som hidtil, eller om koordinationsudvalget skal justeres eller eventuelt helt nedlægges set i lyset af, at de oprindelige opgaver enten er bortfaldet eller overgået til andre fora.

Koordinationsudvalget finder, at der stadig er værdi i en formaliseret overordnet ramme for sønderjysk samarbejde på det politiske plan. På baggrund af ovenstående udvikling mundede drøftelsen ud i en anbefaling om at justere rammerne, så der ikke længere er fokus på koordinering men mere på gensidig inspiration og styrkelse af det sønderjyske samarbejde.

Det foreslås, at der udpeges 3 medlemmer fra hver kommune med borgmesteren som født medlem. Kommunaldirektørerne er fortsat tilforordnede forummet. Ligeledes foreslås det, at antallet af møder reduceres til 2 i udgangspunktet, idet der ikke længere er tale om at koordinere aktuelle sager. Det giver endvidere anledning til at foreslå, at forummet skifter navn til Sønderjysk dialogforum.

Sagen behandles i alle 4 sønderjyske kommuner i løbet af november måned.

### Indstilling Kommunaldirektøren indstiller,

at der med virkning fra 1. januar 2026 oprettes et sønderjysk dialogforum, der erstatter koordinationsudvalget,
at hver kommune udpeger tre medlemmer blandt kommunalbestyrelsens/byrådets midte, hvoraf borgmesteren er født medlem,
at kommunaldirektørerne tilforordnes sønderjysk dialogforum,
at sønderjysk dialogforum udarbejdet et afsæt for arbejdet i perioden 2026-2029, og
at indstillingen videresendes til Kommunalbestyrelsen.

**Beslutning fra Økonomiudvalget den 20. november 2025 pkt. 3:**

Indstillingen anbefales.

### Beslutning

Indstillingen godkendt.

Aksel Bruun (V) deltog ikke i mødet.